REPUBLIKA SRBIJA

NADZORNI ODBOR ZA IZBORNU KAMPANjU

03 Broj: 06-2/260-23

15. decembar 2023. godine

B e o g r a d

**Z A P I S N I K**

**PETE SEDNICE NADZORNOG ODBORA ZA IZBORNU KAMPANjU,**

**ODRŽANE 5. DECEMBRA 2023. GODINE**

Sednica je počela u 11 časova.

Sednicom je predsedavao Svetislav Goncić, predsednik Nadzornog odbora za izbornu kampanju.

Sednici su prisustvovali članovi Nadzornog odbora: dr Jovanka Matić, prof. dr Dragan Vučinić, dr Slobodan Prvanović, prof. dr Miodrag Savović, mr Vojin Vučićević, prof. dr Branko M. Rakić, prof. dr Bojan Tubić, Aleksandar Stamatović i Aleksandar Milosavljević.

Na predlog predsednika, Nadzorni odbor je jednoglasno utvrdio sledeći

D n e v n i r e d:

1. Razmatranje prijave posmatračke misije CRTA 01 Broj: 013-2005/23-13, od 20. novembra 2023. godine;
2. Razmatranje prijave posmatračke misije CRTA 01 Broj: 013-2005/23-16, od 30. novembra 2023. godine;
3. Razmatranje prijave Biroa za društvena istraživanja BIRODI 01 Broj: 013-2005/23-14, od 25. novembra 2023. godine;
4. Razmatranje prijave Biroa za društvena istraživanja BIRODI 01 Broj: 013-2005/23-15, od 27. novembra 2023. godine;
5. Razmatranje predloga dr Slobodana Prvanovića za formiranje liste institucija i organizacija koje bi Nadzorni odbor pozvao na sastanke, od 20. novembra 2023. godine;
6. Razmatranje predloga dr Slobodana Prvanovića da se usvoji tekst o funkcionerskoj kampanji, od 17. novembra 2023. godine;
7. Razmatranje predloga dr Slobodana Prvanovića da se na sednicu Nadzornog odbora za izbornu kampanju pozove sudija Sava Đurđić, bivši član Visokog saveta sudstva, od 23. novembra 2023. godine;
8. Razmatranje predloga dr Slobodana Prvanovića povodom obraćanja Aleksandra Vučića, predsednika Republike Srbije na vojnom aerodromu u Batajnici, od 24. novembra 2023. godine;
9. Razmatranje predloga dr Slobodana Prvanovića povodom obraćanja Aleksandra Vučića, predsednika Republike Srbije na predizbornom skupu u Kraljevu, od 25. novembra 2023. godine;
10. Razmatranje predloga dr Slobodana Prvanovića povodom gostovanja Aleksandra Vučića, predsednika Republike Srbije na televiziji Pink, u emisiji Hit-tvit, od 26. novembra 2023. godine;
11. Razmatranje predloga dr Slobodana Prvanovića povodom gostovanja Aleksandra Vučića, predsednika Republike Srbije, na TV Hepi, od 29. novembra 2023. godine;
12. Razmatranje predloga dr Slobodana Prvanovića povodom intervjua predsednika Republike Aleksandra Vučića televiziji Pink, od 1. decembra 2023. godine;
13. Razmatranje predloga dr Slobodana Prvanovića povodom nastupa predsednika Republike Aleksandra Vučića na predizbornom skupu jedne političke opcije, od 2. decembra 2023. godine u Beogradu;
14. Razmatranje predloga dr Slobodana Prvanovića da se na sastanak sa Nadzornim odborom pozove predsednik Republike Aleksandar Vučić, od 3. decembra 2023. godine;
15. Razmatranje predloga prof. dr Dragana Vučinića da Nadzorni odbor uputi obaveštenje javnosti, od 1. decembra 2023. godine;
16. Razmatranje predloga prof. dr Dragana Vučinića da Nadzorni odbor objavi saopštenje u cilju zaštite moralnog integriteta ličnosti više kandidata na izborima, od 30. novembra 2023. godine;
17. Razmatranje predloga prof. dr Dragana Vučinića da Nadzorni odbor za izbornu kampanju donese odluku, od 27. novembra 2023. godine;
18. Razmatranje predloga dr Jovanke Matić da Nadzorni odbor za izbornu kampanju zatraži ekspertsko mišljenje od pravnih stučnjaka, od 20. novembra 2023. godine;
19. Razmatranje predloga saopštenja dr Jovanke Matić, od 29. novembra 2023. godine;
20. Razmatranje predloga saopštenja dr Jovanke Matić, od 3. decembra 2023. godine;
21. Razmatranje predloga saopštenja o „slučaju Miketić“ dr Jovanke Matić, od 3. decembra 2023. godine.

Pre prelaska na rad po Dnevnom redu, članovi Nadzornog odbora sa osam glasova „za“ su usvojili zapisnik Treće sednice Nadzornog odbora, održane 14. novembra 2023. godine.

**Prva tačka dnevnog reda** – Razmatranje prijave posmatračke misije CRTA 01 Broj: 013-2005/23-13, od 20. novembra 2023. godine

Predsednik odbora, Svetislav Goncić je upoznao prisutne članove sa predlogom odgovora na prijavu posmatračke misije CRTA od 20. novembra.

Član odbora, prof. dr Dragan Vučinić je naveo da je odgovor, uslovno rečeno, korektan i naglasio da je u prikazanim izjavama gospodina Terzića i navedene stranke našao jedan tipičan školski primer ugrožavanja moralnog integriteta ličnosti. Istakao je da je tačno da ove platforme nisu mediji, ali da nema nikakvog spora da je moralni ugled, pijetet i imidž nekih ličnosti ugrožen tim izjavama, a 4. stav 146. člana Zakona o izboru narodnih poslanika, nije ograničio izvore.

Svetislav Goncić je skrenuo pažnju da je tačka 16. dnevnog reda razmatranje predloga da Nadzorni odbor objavi saopštenje u cilju zaštite moralnog integriteta ličnosti više kandidata na izborima.

Član odbora, prof. dr Dragan Vučinić je predložio da se u odgovor doda još jedna rečenica, da je ovim izjavama došlo do ugrožavanja moralnog integriteta ličnosti koja je bila predmet omalovažavanja.

Članica odbora, dr Jovanka Matić je postavila pitanje da li se navedene izjave mogu kvalifikovati kao govor mržnje jer onda Nadzorni odbor ima pravo da reaguje oštrije i pokrene postupak kod Poverenika za zaštitu ravnopravnost ili kod drugog nadležnog organa.

Član odbora, prof. dr Bojan Tubić je naveo da smatra da Nadzorni odbor ne bi trebalo da kvalifikuje nešto kao govor mržnje ili kao uvredu jer bi tako mogao da pređe granicu pošto je za takvu kvalifikaciju nadležan sud.

Članica odbora, dr Jovanka Matić je istakla da govor mržnje podrazumeva i jedan mnogo viši stepen ugrožavanja moralnog integriteta i da podleže nekim drugim akcijama, merama i upućivanjima nadležnim organima.

Član odbora, prof. dr Branko Rakić je podsetio članove Nadzornog odbora da je članom 146. Zakona o izboru narodnih poslanika propisano da ukoliko bilo koji učesnik u izbornoj kampanji svojim ponašanjem poziva na nasilje, širi nacionalnu, versku i rasnu mržnju i podstiče na neravnopravnost polova, Nadzorni odbor bez odlaganja daje inicijativu za pokretanje postupka pred nadležnim državnim organima.

Članica odbora, dr Jovanka Matić je predložila da Nadzorni odbor navedenu izjavu okvalifikuje kao govor mržnje i izazivanje nacionalne netrpeljivosti i da se sa tog stanovišta uputi predlog za reagovanje drugih institucija, pre svega Povereniku za zaštitu ravnopravnosti.

Svetislav Goncić je podsetio da je članom 37. Zakona o javnom informisanju i propisano šta nije medij te je u stavu 2. definisano da mediji nisu platforme, internet forumi, društvene mreže i druge platforme, niti bilo koja druga samostalna elektronska publikacija.

Članica odbora, dr Jovanka Matić je istakla da se u zakonu, na osnovu koga su izvedene nadležnosti Nadzornog odbora, upotrebljava izraz sredstva javnog obaveštavanja, što je jedan prevaziđen izraz jer mediji i onlajn mediji tamo ne postoje, a ono što je veb i što su socijalne mreže danas se upravo mogu podvesti pod sredstva javnog obaveštavanja.

Član odbora, dr Slobodan Prvanović je naglasio da Nadzorni odbor u najmanju ruku može samo da odgovori, da sroči saopštenje ovim povodom i da preduzme neku radnju.

Članica odbora, dr Jovanka Matić je naglasila da Nadzorni odbor raspravlja o formalnom definisanju svojih nadležnosti dok je važnije pitanje da li se članovi Nadzornog odbora slažu oko toga da je ovakav jedan istup jednog visokog člana jedne stranke na zvaničnom nalogu te stranke, na instagramu, apsolutno neprihvatljiva sa stanovišta civilizovanog dijaloga u izbornoj kampanji i predložila je da na osnovu toga Nadzorni odbor reaguje i da kaže da je to nedopustiva politička diskvalifikacija, da ima elemente govora mržnje i da se zbog izazivanja nacionalne netrpeljivosti uputi dopis nadležnom telu koje bi se opredelilo da li je to govor mržnje i da li ga treba kazniti kao govor mržnje.

Član odbora, dr Slobodan Prvanović je predložio da se stave na glasanje svi predlozi kako bi Nadzorni odbor završio sa prvom tačkom dnevnog reda.

Član odbora, mr Vojin Vučićević je naglasio da bi prvo trebalo da se glasa o izvornom predlogu da li je prihvatljiv, a tek nakon toga da se glasa o eventualnim dopunama.

Svetislav Goncić je stavio na glasanje predlog odgovora posmatračkoj misiji CRTA bez dopuna i konstatovao da je šest članova glasalo „za“.

Članica odbora, dr Jovanka Matić je istakla da je Nadzorni odbor odbacio prijavu CRTE po formalnoj osnovi da nije naveden zakon i član zakona koji je prekršen što je najgori mogući način da se jedan predlog odbije.

**Druga tačka dnevnog reda**: Razmatranje prijave posmatračke misije CRTA 01 Broj: 013-2005/23-16 od 30. novembra 2023. godine

Svetislav Goncić je otvorio raspravu po drugoj tački dnevnog reda i naglasio da u skladu sa članom 145. Zakona o izboru narodnih poslanika, koji u stavu 1. propisuje da u sprovođenju izbora u opštim i nadzornim postupcima političkih stranaka podnosilaca izbornih lista kandidata za narodne poslanike i javnih medijskih servisa u toku izbora sprovodi Nadzorni odbor za izbornu kampanju, kao i da je ovde reč o navodnom korišćenju govora mržnje i vođenja negativne kampanje protiv opozicione izborne liste na lokalnim izborima.

Član odbora, dr Slobodan Prvanović je naglasio da Lokalni front učestvuje na lokalnim izborima, ali da se ovo ne tiče samo Lokalnog fronta nego da su napadnuti indirektno i drugi kandidati za narodne poslanike na parlamentarnim izborima i da smatra da ovaj predlog odgovora treba proširiti, da je deo koji ih upućuje da se obrate nadležnom Regulatornom telu za elektronske medije u redu ali da pored toga Nadzorni odbor treba da iznese neki stav o samom događaju.

Svetislav Goncić je zamolio da članovi predlože konkretne dopune kako bi se o njima moglo odlučivati

Član odbora, dr Slobodan Prvanović je predložio da pored predloženog odgovora CRTI, Nadzorni odbor može proslediti dopis REM-u sa pratećim pismom da preduzmu korake iz svoje nadležnosti.

Član odbora, prof. dr Branko Rakić je naveo da ukoliko Nadzorni odbor odluči da prosledi prijavi REM-u, onda nema potrebe da se diskutuje o odgovoru jer onda ne rešava onaj organ koji je prosledio prijavu već organ kome je prijava prosleđena.

Svetislav Goncić je predložio da se ove inicijative stave na glasanje.

Član odbora, mr Vojin Vučićević je istakao da Nadzorni odbor nije dobro otvorio ovu tačku dnevnog reda i da bi prvo trebalo da se članovi izjasne po pitanju predloženog odgovora pa tek onda da se razmatraju eventualne dopune.

Članica odbora, dr Jovanka Matić je naglasila da bi usvajanje predloženog odgovora zapravo značilo da Nadzorni odbor izbegava da odgovori i istakla da ukoliko postoji volja da se razmatra ova prijava onda prvo mora da se odbije predlog da se prosledi REM-u.

Član odbora, dr Slobodan Prvanović je naglasio da Nadzorni odbor ne prosledi dopis REM-u nego da zauzme stav o ovoj prijavi, a da na kraju odgovora može stajati da se podnosilac prijave upućuje da se obrati i REM-u.

Član odbora, prof. dr Dragan Vučinić je konstatovao da postoje dva predloga: jedan je da se dopis prosledi REM-u na odlučivanje, dok je drugi predlog formulisao gospodin Prvanović, da Nadzorni odbor zauzme stav, iznese svoje mišljenje, a potom predloži podnosiocu prijave da se obrati REM-u.

Član odbora, prof. dr Miodrag Savović je istakao da bez obzira što je u pitanju lokalna stvar, pominje se kandidat koji je kandidat za poslanika za parlament i da bi trebalo da vidimo kakvu kvalifikaciju dati ovome i u tom smislu da damo saopštenje.

Član odbora, dr Slobodan Prvanović je predložio da Nadzorni odbor prvo izglasa da neće samo proslediti prijavu REM-u i na taj način skinuti obavezu da se njom bavi a zatim da se vidi kako će još dopuniti predloženi tekst.

Član odbora, prof. dr Miodrag Savović je predložio da se ipak prvo glasa za predloženi tekst odgovora pa tek onda ako to ne bude izglasano da se krene u dalju raspravu.

Svetislav Goncić je stavio na glasanje predlog odgovora u izvornom obliku bez dopuna i konstatovao da nijedan član nije glasao za ovaj predlog. Zatim je predložio da se na sednici izvrši dopuna predloženog odgovora posmatračkoj misiji CRTA i da se unesu izmene koje su predložili pojedini članovi.

Nakon konsultacija članovi Odbora su se saglasili da se predloženi odgovor dopuni sledećim tekstom: Nadzorni odbor za izbornu kampanju podseća da je u svom saopštenju od 13. novembra 2023. godine pozvao sve učesnike u izbornom procesu da na civilizovan, pristojan i dostojanstven način predstave pluralizam političkih ideja za koje se zalažu. Još jednom, Nadzorni odbor za izbornu kampanju naglašava da tolerantan politički ton kampanje jedini može da doprinese stabilnosti društva i razvoju pluralizma i društvene solidarnosti. U tom smislu, Nadzorni odbor apeluje da se predmetna izjava ukloni sa zvaničnog instagram profila Srpske napredne stranke.

Svetislav Goncić je stavio na glasanje dopunjeni predlog odgovora i konstatovao da je osam članova glasalo „za“, dok je jedan bio „protiv“.

**Treća tačka dnevnog reda:** razmatranje prijave Biroa za društvena istaživanja BIRODI 01 Broj: 013-2005/23-14 od 25. novembra 2023. godine.

Svetislav Goncić podsetio je članove da su navedenu prijavu dobili putem mejla i otvorio raspravu po ovoj tački dnevnog reda ,

Član odbora, prof. dr Dragan Vučinić je naveo da se u prijavi poziva na stav 5. gde je Nadzorni odbor nadležnan da vidi da li je došlo do jednakog pristupa svim listama, da se ne navodi govor mržnje ni druge stvari nego baš ono što je u nadležnosti Nadzornog odbora. Takođe je naglasio da je u prijavi naveden stav 5. iz člana 146. Zakona o izboru narodnih poslanika gde je propisano da Nadzorni odbor u skladu sa svojim ovlašćenjem kontroliše postupanje sredstava javnog obaveštavanja u primeni odredaba ovog zakona koje se odnosi na obezbeđivanje ravnopravnih uslova za predstavljanje podnosilaca izbornih lista i kandidata sa izbornih lista.

Članica odbora, dr Jovanka Matić je naglasila da je u pitanju jedna smicalica da se na indirektan način promoviše vladajuća stranka koja po nekim etičkim pravima ne bi bila dopuštena, ali da zakon to ne prepoznaje i tu nema nikakvog direktnog zakonskog prekršaja, ali da se vrši indirektna propaganda.

Svetislav Goncić je stavio na glasanje predlog odgovora i konstatovao da je šest članova glasalo „za“ dok su dva člana bila „protiv“.

**Četvrta tačka dnevnog reda:** Razmatranje prijave Biroa za društvena istaživanja BIRODI 01 Broj: 013-2005/23-15 od 28. novembra 2023. godine

Član odbora, prof. dr Branko Rakić je naglasio da kada se govori o funkcionerskoj kampanji mora da se razluči šta je ono informisanje o redovnom, a šta je zloupotreba zarad kampanje i da Venecijanska komisija skreće pažnju da mora da se pravi balans zbog potrebe da građanin bude informisan.

Članica odbora, dr Jovanka Matić je navela da Venecijanska komisija kaže da bi bilo najregularnije da funkcioneri nemaju nikakve aktivnosti.

Član odbora, mr Vojin Vučićević je istakao da dostavljena tabela predstavlja nepotpunu informaciju i da iako ne može to da tvrdi izražava sumnju u njenu istinitost.

Član odbora, prof. dr Miodrag Savović je naveo da je odgovor na ovo pitanje dao kolega iz REM-a kada je fino objasnio šta je funkcionerska kampanja i da iz navedenog dopisa se ne može utvrditi da je u pitanju funkcionerska kampanja.

Svetislav Goncić je naglasio da je nadležni organ za nadzor nad primenom Zakona o elektronskim medijima regulatorno telo čiji je delokrug rada propisan članom 7. Zakona o elektronskim komunikacijama.

Naveo je da je ovo analiza izveštavanja o javnim funkcionerima u okviru svih tih centralnih, informativnih emisija na RTS-u od 1. do 15. novembra, a da je članom 62. stav 7. Zakona o elektronskim medijima propisano da 30 dana pre dana određenog za glasanje mediji ne mogu izveštavati o zvaničnim javnim skupovima na kojima se otvaraju infrastrukturni i drugi objekti ako na tim skupovima učestvuju javni funkcioneri koji su kandidati na izborima.

Predsednik odbora je stavio na glasanje predlog odgovora Birou za društvena istraživanja i konstatovao da je šest članova glasalo „za“, jedan je bio „protiv“ i jedan „uzdržan“.

**Peta tačka dnevnog reda:** Razmatranje predloga dr Slobodana Prvanovića za formiranje liste institucija i organizacija koje bi Nadzorni odbor pozvao na sastanke.

Svetislav Goncić je otvorio raspravu po ovoj tački dnevnog reda i podsetio članove da je gospodin Prvanović predlog dostavio mejlom 20. novembra 2023. godine, u kojem se navodi da bi prisustvo navedenih institucija i organizacija na sednicama, moglo da unapredi rad Nadzornog odbora.

Član odbora, dr Slobodan Prvanović je naveo da je jasno šta je cilj dopisa, da na sednicama prisustvuju stručnjaci kompetentni za određene teme i da je predložio listu organizacija i institucija koje bi po njegovom mišljenju trebalo da Nadzornom odboru pomognu u radu, gde se nalaze: REM, NUNS, UMS, Agencija za sprečavanje korupcije, RTS, RTV, CESID, Transparentnost Srbija. Naglasio je i da s obzirom na to da je ostalo još koliko dana do izborne tišine, pitanje da li bi pozivi bili zakasneli.

Svetislav Goncić je istakao mišljenje da bi izmenom Poslovnika ili zakona mogao bolje da se definiše sastav Nadzornog odbora, jer je ovim predlogom ukazano na problem da struktura možda nije odgovarajuća.

Član odbora, prof. dr Miodrag Savović je predložio da Nadzorni odbor donese zaključak da je inicijativa dobra i da bi je trebalo ubuduće koristiti.

Svetislav Goncić je predložio da taj zaključak bude definisan u izveštaju Nadzornog odbora, i stavio predlog na glasanje. Konstatovao je da je sedam članova glasalo „za“, dok je jedan član bio „uzdržan“.

**Šesta tačka dnevnog reda** – Razmatranje predloga dr Slobodana Prvanovića da se usvoji tekst o funkcionerskoj kampanji od 17. novembra 2023. godine.

Član odbora, dr Slobodan Prvanović je pojasnio da je u predlogu korišćen termin „funkcionerska kampanja“, ali da ne insistira na terminologiji i da je suština predloga da niko ne sme da zloupotrebljava privilegiju što se nalazi na nekom položaju u državi, da bi se bavio političkom agitacijom. Istakao je i da je prethodni saziv imao saopštenje koje je po njegovom mišljenju blago i nedovoljno precizno.

Članica odbora, dr Jovanka Matić je predložila da se koristi termin „zloupotreba državnog marketinga“ i naglasila da je funkcionerska kampanja jedan konstantan problem izbornih kampanja od početka našeg višestranačkog života 1990. godine, i da za sve ove godine nismo uspeli da nađemo zakonsko rešenje za tu zloupotrebu državne pozicije, državne funkcije i javnih resursa tokom izborne kampanje. Istakla je da ne vidi na koji način bi pomoglo da Nadzorni odbor ima svoju definiciju funkcionerske kampanje i da je opšti konsenzus svih ljudi koji se bave izborima da ono što je zakonska regulativa funkcionerske kampanje nije adekvatno. U nastavku izlaganja je predložila da Nadzorni odbor u zaključnom izveštaju inicira jedan predlog da se u raznim telima koja su relevantna za izbore definiše šta je to funkcionerska kampanja i kako da se sankcioniše, kao i da se nakon ovih izbora napravi jedan okrugli sto na kome bi svi relevantni akteri, od RIK-a, preko posmatrača, REM-a, definisali šta zloupotreba državnih položaja i resursa podrazumeva da se ne bi dogodilo da imamo jednu nepotpunu definiciju.

Svetislav Goncić se složio sa predlogom da se pokrene jedna takva inicijativa i odredio pauzu od pet minuta.

Svetislav Goncić je stavio na glasanje predlog da se inicijativa gospodina Prvanovića uvrsti u konačni izveštaj i konstatovao da je osam članova bilo „za“, dok je jedan član bio „protiv“.

Član odbora, dr Slobodan Prvanović je predložio da u cilju efikasnijeg rada, a s obzirom na to da se naredne tačke koje je predložio tiču nastupa predsednika Republike Srbije, o čemu se već raspravljalo na sednici Nadzornog odbora, praktično može glasati i bez dalje diskusije.

Član odbora, prof. dr Branko Rakić je podsetio prisutne da je svojevremeno predložio da se napravi jedno detaljno obrazloženje povodom predloga gospodina Prvanovića prema kojem bi članovi napravili eventualno izdvojeno mišljenje. Istakao je da je prethodno pitanje tumačenja Ustava, i naveo da po njegovom mišljenju državno jedinstvo znači nešto drugo a ne ideološko jedinstvo da predsednik države ne može da zastupa neki ideološki stav.

Član odbora, dr Slobodan Prvanović je istakao da kampanja traje još desetak dana i da je pitanje da li bi bilo vremena za sastavljanje ovog obrazloženja, i naglasio da bolju argumentaciju od ove navedene u predlozima nema, i zamolio je da se članovi izjasne. Takođe je naglasio da nije ista argumentacija u svim predlozima, jedan smer je kada predsednik Republike Aleksadar Vučić nastupa kao predsednik Republike, pa se u tom svojstvu bavi političkom agitacijom, a drugi smer kada ode na politički skup kao bilo koji građanin Srbije, gde želi da nastupa kao političar, a onda se poziva na to da je predsednik Srbije, na tu privilegiju koju samo on ima u državi Srbiji. Istakao je mišljenje da je zakon kršio i u jednom i u drugom slučaju, ali da su to dva različita smera.

Član odbora, prof. dr Miodrag Savović je naveo da što se tiče propisa, zakonskih i ustavnih da je tu stvar jasna, ali ono što nije jasno i što bi kao prethodno pitanje postavio je mnogo ozbiljnije prirode, da se radi se o krivično-pravnim odredbama, i je zamolio gospodina Prvanovića da potvrdi ono što je napisano, da članovi Nadzornog odbora mogu krivično da odgovaraju zbog svog rada na sednicama Odbora. Naveo je da u navedenim predlozima gospodina Prvanovića stoji: „ne sporim pravo članovima Odbora da predlože izjašnjavanje o osnovanosti mojih predloga, ali smatram da je obavezno i na tome insistiram, izjašnjavanje Odbora i o samim mojim predlozima. Na ovome insistiram u kontekstu podnošenja krivične prijave protiv članova Odbora koji svesno i namerno saučestvuju u kršenju propisa od strane predsednika Republike.“ Istakao je da su ovim navodima članovi Nadzornog odbora direktno okrivljeni da svesno učestuju u krivičnom delu.

Član odbora, dr Slobodan Prvanović je odgovorio da misli da postoji kršenje zakona od strane predsednika Republike i da je članove Nadzornog odbora upoznao sa konkretnim činjenicama, potpuno istinitim, neizmišljenim, ne fabrikovanim, da je naveo i zakone koje smatra da su relevantni na osnovu kojih se vidi da je počinjeno krivično delo od strane predsednika Republike i da ukoliko ovo telo koje je nadležno za to da brine o regularnosti izborne kampanje ignoriše kršenje zakona i prenebregne činjenice da jednostavno učestvuje u krivičnom delu koje je počinio predsednik.

Član odbora, prof. dr Miodrag Savović je istakao da ovo može da se shvati kao pretnja ili prinuda i izrazio žaljenje što je došlo do situacije da se članovi tretiraju kao kriminalci samo zato što poštuju zakon a ne tuđe mišljenje.

Svetislav Goncić je naglasio da svaki član ima pravo da iskaže svoj stav, i da ima pravo da glasa na način na koji smatra, a da se došlo do tačke da će se pisati krivične prijave zbog razlika u mišljenju i naglasio da se time obesmišljava rad Nadzornog odbora.

Svetislav Goncić je stavio na objedinjeno glasanje šest tačaka dnevnog reda od tačke 8. do tačke 13, i konstatovao da je šest članova glasalo „za“, dok je tri bilo „protiv“.

Svetislav Goncić je podsetio članove na Nadzorni odbor nije razmotrio tačku br. 7, predlog dr Slobodana Prvanovića da se na sednicu Nadzornog odbora za izbornu kampanju pozove sudija Savo Đurđić.

Član odbora, prof. dr Branko Rakić je predložio da se članovima dostave podaci o predloženom sudiji kako bi se mogli odlučiti o predlogu.

Član odbora, dr Slobodan Prvanović je naveo da je razlog zašto je predložio gospodina Ćurđića taj jer je u njegovoj argumentaciji koju je podneo Agenciji za sprečavanje korupcije izneo vrlo kvalitetne argumente, pravničke i solidne, i da je bio član Visokog saveta sudstva što znači da je ekspert za pravne nauke kao i da ga lično ne poznaje niti ima dodatne podatke.

Svetislav Goncić je predložio da se zatvori ova tačka time što će članovi Odbora dobiti podatke o predloženom gostu, pa da se na osnovu toga odluči.

Svetislav Goncić je zaključio raspravu i najavio nastavak sednice u ponedeljak 11. decembra u 11 časova kao i da će se sednica nastaviti sa predlozima profesora Vučinića.

Sednica Odbora je prekinuta u 15.20 časova, a nastavak Pete sednice je zakazan za ponedeljak, 11. decembar 2023. godine.

**11. decembar 2023. godine, 12 časova, nastavak Pete sednice Nadzornog odbora za izbornu kampanju:**

Svetislav Goncić je otvorio nastavak Pete sednice, i konstatovao da je prisutnio osam članova Nadzornog odbora i da se rad nastavlja po već utvrđenom dnevnom redu. Podsetio je članove da je sednica prekinuta kod tačke 15. koju je predložio profesor Vučinić.

Zamolio je članove da se prvo izjasne o tački broj 7. koju je predložio dr Slobodan Prvanović, da se pozove sudija Savo Đurđić na naš sastanak.

Član odbora, dr Slobodan Prvanović je pohvalio skupštinsku administraciju jer su dostavili ovu informaciju u nedelju posle podne, što je apsolutno za svaku pohvalu.

Svetislav Goncić je stavio na glasanje predlog i konstatovao da su dva člana glasala „za“, četiri su bila „uzdržana“ dok je jedan bio „protiv“, odnosno da predlog nije usvojen.

Svetislav Goncić je otvorio raspravu o tačkama 15, 16. i 17. koje je predložio prof. dr Dragan Vučinić.

Član odbora, prof. dr Dragan Vučinić je naveo da u emisiji „Hit Tvit“ na tv „Pink“ 26. novembra 2023. godine građanin Aleksandar Vučić je u svojstvu predsednika Republike Srbije izjavio gospodinu Milošu Jovanoviću da će da idu sa Đilasovom listom „Srbija protiv nasilja“, gde je sve nasilnik do nasilnika i da je njihova politika zasnovana na ličnoj mržnji. Istakao je da je napisao, povezao, i u obrazloženju stavio izjavu CRTE na jednoj stranici, ružne reči o generalu Zdravku Ponošu, kao i deo o stranim agenturama u Srbiji. Takođe je naveo da je napisao i šta je bilo sve u „Informeru“ 23. novembra, kao i da navedene izjave predstavljaju primere cinizma i vulgarizma koji idu zajedno sa rijaliti programima i sa ovim drugim aktivnosti multinacionalnih kompanija kad žele da jednu državu osvajaju i da je duhovno rasturaju.

Naglasio je da je predložio jednu blagu izjavu koja bi konstatovala da su takvim izjavama ugrozili jednakost prava svih kandidata, jer su one plasirane više puta preko televizija sa nacionalnom pokrivenošću i tiražnog lista i sa pozicije funkcije predsednika Republike Srbije, dok ti kandidati nemaju pristup toj televiziji, ni tom listu, a sve u skadu sa stavom 5. člana 146. Zakona o izboru narodnih poslanika gde je propisano da Nadzorni odbor upozorava na postupke političkih stanaka, kandidata i sredstava javnog obaveštavanja kojima se ometa izborna kampanja i ugrožava jednakost svih kandidata.

U nastavku izlaganja je dodao da sredstva za javno obaveštavanje, u smislu Zakona o informisanju i medijima, su dnevne i periodične novine, servisi novinskih agencija, radio programi i televizijski programi i njihova elektronska izdanja registrovana u Srbiji.

Članica odbora, dr Jovanka Matić je postavila pitanje koji je zakon naveden.

Član odbora, prof. dr Dragan Vučinić je odgovorio da se navedeno nalazi u podzakonskim aktima a ne u Zakonu o javnom informisanju i medijima.

Članica odbora, dr Jovanka Matić je istakla da je to stari izraz koji se više nigde ne koristi.

Član odbora, prof. dr Dragan Vučinić je predložio da Nadzorni odbor pošalje dopis da su član predsedništva SNS Terzić, i SNS, ovim vulgarizmima i cinizmima izveli povredu dostojanstva i ugleda ovih drugih kandidata.

Član odbora, Aleksandar Milosavljević je naveo da Zakon o javnom informisanju i medijima, u članu 143. propisuje da nadzor nad sprovođenjem ovog zakona vrši organ državne uprave nadležan za poslove javnog informisanja, i da je to ministarstvo koje se u skladu sa članom 17 Zakona o Vladi u tehničkom mandatu bavi ovim tekućim poslovima iz svoje nadležnosti.

Takođe je naveo da član 145. Zakona o izboru narodnih poslanika daje jednu definiciju delokruga Nadzornog odbora, a onda je u članu 146. to prošireno i da je utiska da su ta dva člana u koliziji.

Član odbora, dr Slobodan Prvanović je istakao da kada postoji takva neka dilema Nadzorni odbor treba da se drži načela korisnosti u smislu da omogući građanima, u skladu sa mogućnostima, što kvalitetniju izbornu kampanju, što regularniju, što ravnopravnije uslove, ne da se sklanja iza one odredbe koja, figurativno vezuje ruke, nego da ide na onu koja omogućava da se nešto deluje. Naglasio je i da je potrebno da se ukaže na to da nešto nije bilo u redu, ako želimo regularne izborne uslove i da se iz tog razloga interveniše, pozivajući se na onu odredbu koja omogućava intervenciju.

Članica odbora, dr Jovanka Matić je istakla da je ovde u pitanju pravo jednog izbornog učesnika na fer tretman i da je to prvenstveno nadležnost Nadzornog odbora, i navela da je to jedan nedozvoljen, netolerantan govor, diskreditacije i uvreda na račun legitimnog izbornog učesnika.

Svetislav Goncić je predložio da Nadzorni odbor uputi pismo REM-u, u vezi navedenih događaja.

Član odbora, dr Slobodan Prvanović je naveo da Nadzorni odbor može da uputi pismu REM-u, ali da bi prvo trebalo da se izjasni o predlogu kolege.

Član odbora, mr Vojin Vučićević je naglasio da je neverovatno da od svih prijava koje su tri člana uputili Nadzornom odboru ne postoji ni jedan jedini primer kršenja bilo kog pravila u kampanji sa bilo koje druge strane, kao i da je tu reč o njihovoj objektivnosti.

Član odbora, dr Slobodan Prvanović je odgovorio da zaista nije primetio nešto sa druge strane političkog spektra što bi trebalo da bude osuđeno ali ukoliko vidi da će prihavatiti da je pogrešio, i da će se u tom slučaju izviniti.

Član odbora, prof. dr Branko Rakić je naveo da je većina članova u Nadzornom odboru shvatila šta je nadležnost i šta je suština ovog Nadzornog odbora, ali da se plašio da kampanju koja se vodi u sredstvima javnog informisanja i na druge načine članovi ne prenesu u rad Nadzornog odbora, jer je njegova uloga upravo obrnuta, da amortizuje sve te oblike kampanje koji nisu u skladu sa propisima ili nekim dobrim običajima. Naglasio je i da se nikada nije dešavalo da Nadzorni odbor, 99% ili 95%, raspravlja o predlozima koji su podneli sami članovi čime se upravo na rad prenosi atmosfera koja se dešava u društvu. Istakao je da je obaveza članova Nadzornog odbora da imaju jedan izbalansirani odnos prema postupcima političkih stranaka i kandidata, a ne da imamo 100% primedbe samo na jednu političku opciju ili na jednu ličnost, a da sve ostalo zanemarimo.

Član odbora, dr Slobodan Prvanović je naveo da očigledno postoje različita viđenja uloge članova u Nadzornom odboru, i da ukoliko ta viđenja ne mogu da se usaglase ne ostaje ništa drugo nego da svako radi ono što smatra da je ispravno i da na kraju svi imaju pravo da se izjasne o predlozima.

Svetislav Goncić se složio sa navedenim stavom i naveo da je upravo dopis dr Slobodana Prvanovića u kome se navodi da postoji nekakvo udruživanje na temu zaključaka to pravo uskraćuje.

Član odbora, mr Vojin Vučićević je naveo da od početka provejava tema gde dr Slobodan Prvanović dobronamerno ukazuje da članovi mogu da naprave neku grešku i da eventualno mogu da naprave krivično delo, i da kao ekonomista predlože da se angažuje pravna služba da kaže u kojim to elementima može da se napravi krivično delo.

Svetislav Goncić je stavio na glasanje predlog profesora Vučinića, i konstatovao da je tri člana glasalo „za“ dok je pet članova bilo „uzdržano“.

Član odbora, prof. dr Dragan Vučinić je povodom svog drugog predloga istakao da je on kratak i da nema potrebe dugo diskutovati o njemu. Naveo je da polazeći od člana 146. Zakona o izboru narodnih poslanika, stav 5. po kome je Nadzorni odbor dužan da upozorava na postupke političkih stranaka, kandidata i sredstava javnog obaveštavanja, kojima se ometa izborna kampanja i ugrožava jednakost prava svih kandidata, smatra da je Nadzorni opdbor dužan da obavesti javnost, da su medijskom promocijom o dodeli tzv. „pomoći penzionerima“ od 20.000 dinara i srednjoškolcima od 10.000 dinara, a koju predsednik Republike i brojna sredstva javnog obaveštavanja svakodnevno promovišu ozbiljno narušena prava na jednakost svih ostalih kandidata, a proglašenih lista na ovim izborima.

Naglasio je da je 29. novembra, internet portal „B92“ ispod vesti o navedenoj pomoći

u istom stupcu postavio ogromnu vrlo lepu reklamu SNS koja prevazilazi ovu izjavu o pomoći. Takođe je istakao da ako sprovedete istraživanja javnog mnjenja, srednjoškolaca, penzionera, u 99% slučajeva oni tvrde da je pomoć dao predsednik i na taj način forsira se jedna stranka i njeni kandidati.

Član odbora, prof. dr Miodrag Savović je istakao da ovog puta, što se tiče glasanja, neće biti uzdržan nego će biti protiv i naglasio da je u jednom momentu rečeno da 99 posto ljudi koji primaju pomoć od deset hiljada ili od 20 hiljada, imaju percepciju da im to daje Aleksandar Vučić, a ako treba da odluči da li je nešto protivzakonito ili neutemeljeno neće se držati percepcije nego propisa jer je u konkretnom slučaju odluku donela Vlada, a novac odobren od narodnih poslanika koji su usvojili budžet.

Član odbora, prof. dr Dragan Vučinić je podsetio članove da u obrazloženju stoji da će ovo pitanje rešiti nadležne institucije, posle izbora.

Svetislav Goncić je stavio na glasanje predlog profesora Vučinića, i konstatovao da je „za“ glasalo dva člana, pet je bilo „protiv“ dok je jedan član bio „uzdržan“.

Član odbora, prof. dr Dragan Vučinić je obavestio članove da odustaje od svog narednog predloga jer ima sličnosti sa prethodna dva.

Svetislav Goncić je otvorio raspravu po 18. tački dnevnog reda – Razmatranje predloga doktorke Matić, da se zatraži ekspertsko mišljenje pravnih stručnjaka.

Članica odbora, dr Jovanka Matić je navela da su od samog početka rada Nadzornom odboru bila potrebna ekspertska mišljenja, ali da je sada kasno da se takav predlog usvoji i izjavila da odustaje od predloga.

Svetislav Goncić je otvorio raspravu po tački 19. dnevnog reda koju je predložila dr Jovanka Matić.

Članica odbora, dr Jovanka Matić je istakla da Aleksandar Vučić bez obzira da li radi izbornu kampanju ili ne radi, da li je to pravno ili ne, da svojom agresivnom retorikom, „lopov do lopova, nasilnik do nasilnika“, unižava moralni integritet, zloupotrebljava svoj položaj najmoćnijeg političkog subjekta i time narušava ravnopravni položaj izbornih učesnika.

Svetislav Goncić je stavio na glasanje predlog dr Jovanke Matić i konstatovao da su tri člana glasala „za“ dok je pet članova bilo „uzdržano“.

Svetislav Goncić je otvorio raspravu po tački 20. dnevnog reda koju je predložila dr Jovanka Matić.

Članica odbora, dr Jovanka Matić je istakla da je ovaj predlog jedna opšta ocena o medijskoj neravnopravnosti u kampanji, u kojoj se mediji nisu trudili da obezbede ravnopravnost uslova, da takvo medijsko ponašanje ometa izbornu kampanju, da ometa te jednake uslove i da je pristrasnost bila na svim stranama. Istakla je i da se opredelila za televizije sa nacionalnom frekvencijom, jer samo o njima imamo podatke, i to samo iz jednog izvora, CRTE. Naglasila je da je devedesetih godina medijsko pitanje bilo vruće političko pitanje svakih izbora, da se od 2000. godine to više se nije postavljalo kao problem, da bi se onda se sa dolaskom Vučića ponovo pojavilo.

Svetislav Goncić je pomenuo pitanje kompetencije Nadzornog odbora, i podsetio da je predložio na početku da se uputi dopis REM-u. Napomenuo je i da je navedeni predlog dostavljen 3. decembra tako da nije bilo moguće o njemu raspravljati ranije.

Članica odbora, dr Jovanka Matić je istakla da je ovaj predlog osuda medija i REM-a koji ih ne kažnjava.

Svetislav Goncić je stavio na glasanje predlog dr Jovanke Matić, i konstatovao da je četiri člana glasalo „za“ dok su četiri člana bila „uzdržana“.

Svetislav Goncić je otvorio raspravu po tački 21. dnevnog reda koju je predložila dr Jovanka Matić.

Članica odbora, dr Jovanka Matić je navela da je jedan presedan u našoj izbornoj praksi da se BIA, koja se ne bavi ni izbornim učesnicima, ni izborima, umešala u politički život i da je to nedopustivo zato što ometa izbornu kampanju i stvara jednu lošu atmosferu. Naglasila je da ne želi da ulazi u to šta je radio Miketić, da se BIA direktno uključila, dok je ranije to uvek bilo indirektno i dodala da je to jedna organizovana kampanja.

Član odbora, mr Vojin Vučićević je postavio pitanje, kada se BIA uključila u izbornu kampanju, na koji način i odakle gospođi Matić takva saznanja.

Članica odbora, dr Jovanka Matić je odgovorila da se u spor uključila preko Tvitera, kada je rekla da to nije fotografija, nego snimak.

Član odbora, mr Vojin Vučićević je postavio pitanje gospođi Matić da li ona tvrdi da je BIA plasirala navedeni snimak.

Članica odbora, dr Jovanka Matić je odgovorila da tvrdi da se BIA na nedoličan način umešala u izbornu kampanju time što je ušla u polemiku.

Član odbora, mr Vojin Vučićević je naveo da ono što je video u javnosti da je BIA dala samo mišljenje kakva je vrsta te fotografije, da li je to fotografija, isečak.

Članica odbora, dr Jovanka Matić je odgovorila da je BIA posvetila svoje ekspertske resurse da bi ustanovila da nije u pitanju fotografija nego snimak i da tu postoji treća osoba koja to snima. Navela je i da to nije bezbednosni problem, to je presedan u našoj tridesetogodišnjoj praksi i to treba osuditi, istakla je da ne tvrdi da BIA nije bila umešana, već da tvrdi da je bila debelo umešana do sada, ali nikad ovako otvoreno i direktno.

Član odbora, prof. dr Miodrag Savović je naglasio da je promovisanje prostitucije, gde se snima prostitucija koja je krivično delo po krivičnom zakonu u Srbiji, može biti i te kako bezbednosni problem.

Svetislav Goncić je stavio na glasanje predlog dr Jovanke Matić, i konstatovao da je jedan član glasao „za“ pet su bila „protiv“ dok su dva člana bila „uzdržana“.

Sednica je završena u 14.20 časova.

**PREDSEDNIK**

**Svetislav Goncić**